Dag 36 - KiesKerk
Dag 36 – Wat dan van môre?
Gaan kyk na die mier, luiaard, kyk hoe hy werk, en leer by hom. Hy het nie 'n leier nie, nie 'n opsigter of 'n regeerder nie, tog maak hy sy kosvoorraad reg in die somer, versamel hy sy voedsel in die oestyd – Spreuke 6:6-8.
Ons hoop hierdie vrae en antwoorde oor geloof en die lewe help jou op jou geloofspad vorentoe.
Wat is die verskil tussen optimisme en hoop?
Sommige mense is van nature optimisties. Vir hulle is die spreekwoordelike glas altyd halfvol. Ander is meer skepties en geneig tot 'n meer pessimistiese uitkyk op die lewe. Populêre denke moedig ons aan om meer positief te wees en positief te leef. Sulke positiewe denke kan maklik met hoop verwar word. Volgens hierdie denkwyse is optimisme en hoop dieselfde ding. Dis egter nie waar nie.
In sy boek To Heal a Fractured World: The Ethics of Responsibility skryf Jonathan Sacks dat optimiste glo die wêreld word 'n beter plek. Maar dat hoopvolle mense glo hulle kan saam met ander die wêreld 'n beter plek maak.
Mense wat onlangs hulle werk verloor het en nie baie optimisties is oor die moontlikheid van werk in die nabye toekoms nie, kan steeds met hoop leef. Hoop kry vatplek aan jou binneste, ten spyte van die slegte situasie waarin jy jou bevind. Hoop hou vas aan iets groters, diepers en baie ouer. Of, beter gesê, hoop hou vas aan Iemand groter, dieper en baie ouer. Hoop sien die onsigbare teenwoordigheid van die troue God in die slegte situasie raak.
Hoop draai nie doekies om nie. Hoop gooi nie 'n "goed-voel-sousie" oor 'n stukkende storie nie. Dis wat mense dikwels doen deur positief te probeer bly te midde van slegte omstandighede. Hoop wens niks weg nie, en dis waarom hoop vereis dat jy moed hou. Om te hoop, is om die gebrokenheid van die wêreld in die oë te kyk, moue op te rol en met die heelmaakwerk te begin.
Hoop kyk ook ver verby die heelmaak van hierdie lewe, en daarom kan iemand wat op sterwe lê 'n hoopvolle mens wees. Op daardie oomblik sal optimisme steeds soek en bid vir 'n wonderkuur, terwyl pessimisme sal sê die skrif is aan die muur. Hoop sal hierop antwoord: "My enigste troos in lewe en in sterwe is dat ek aan Jesus Christus behoort."
God herinner ons telkens in die Bybel dat ons voluit vir vandag moet leef, en tog herinner God ons ook daaraan dat ons nie van die toekoms moet vergeet nie. Ons hoef egter nie bekommerd te wees oor die toekoms nie; daarom kan ons voluit vir vandag leef met die wete: Daar is ook nog 'n môre.
– Noem een ding wat jy vandag gedoen het wat vir jou baie lekker was.
– Waarna sien jy uit om in die toekoms te doen?
– Gaan soek 'n paar miere in julle tuin of huis. Hou hulle 'n rukkie dop. Wat doen hulle alles?
– Kry drie houers wat min of meer dieselfde lyk sodat jy drie spaarbussies daarvan kan maak. Versier die drie spaarbussies vrolik en merk elkeen met een van hierdie woorde: SPAAR, SPANDEER en OFFERGAWE. Wanneer jy nou 'n geldjie kry, verdeel dit tussen jou drie spaarbussies. Jou spandeer-bussie se geld is om nou uit te gee. Jou spaar-bussie se geld is vir die toekoms. Jou offergawe-bussie se geld kan jy vir die kerk gaan gee.